Selostajalegenda sai tylyn palautteen - "Miltä tuntuu olla Suomen vihatuin mies?"
24.03.2015 klo 17:39
Suomen tunnetuimmat selostajat ovat saaneet vuosien varrella paljon asiatonta palautetta työstään. JP Jalo, Tapio Suominen ja Oskari Saari kertoivat Iltalehdelle epämiellyttävistä kokemuksistaan.
JP Jalo on saanut urallaan yhden tappouhkauksen. KARI PEKONEN
Jalo sai tappouhkauksen
"Olen urallani saanut yhden tappouhkauksen. Heti MM-kullan (1995) jälkeen pidin Maikkarin lähetyksessä puhelinhuutokauppaa, jossa myytiin pelaajien paitoja.
antoi yllättäen lopussa kultamitalinsa siihen huutokauppaan, mutta samaan aikaan ohjaaja näytti kurkunleikkausmerkkiä, että nyt loppuu lähetysaika. Jouduin sanomaan, että voin ottaa vain kolme huutoa. Siitä nousi kohu ja tuli uhkauksia, joista yhdessä oltiin valmiit päättämään päiväni.
Silloin ilta jatkui Kaivohuoneella, mutta uhkauksen takia tuli fiilis, etten halua olla siellä, joten otin taksin Turkuun. Heti aamulla joku radiotoimittaja soitti ja kysyi, miltä tuntuu olla Suomen vihatuin mies. Ohjaaja ei ottanut koskaan vastuuta, mutta Maikkarin pomot Päiviö Pyysalon johdolla pyysivät anteeksi, ja Currekin pahoitteli, että laittoi minut niin hankalaan paikkaan.
Olen kuitenkin päässyt aika vähällä. Viime vuosina joku on joskus soittanut ja rähissyt jostain olemattomasta asiasta. Olen oppinut 30 vuodessa, että mitä vähemmän kerjää vaikeuksia, sitä paremmin pärjää. Tämän takia olen esimerkiksi jättänyt some-leikkikentän muille, koska siellä pienikin väärin tulkittu kommentti saattaa provosoida ja aiheuttaa hyvin nopeasti joukkolynkkausmeiningin."
Suominen joutui kirjetulvaan
Tapio Suomisen mukaan suurin palauteryöppy tulee arvokisojen aikaan. PASI LIESIMAA
"Kasvottomasti ja anonyymisti on helppoa antaa palautetta. Tänä päivänä se on ajoittain rajua ja henkilöön menevää. Tavoite on selvästi tuottaa vain pahaa mieltä ja varmasti myös purkaa omaa pahaa mieltä. Nyt kun olen ollut näiden mielenterveysasioiden takia esillä, tulee palautetta, että ’ei ole ihme, jos suusta pääsee tuollaista, kun mies on hullu’.
Vuosituhannen vaihteessa, ennen sosiaalisen median aikaa sain toista sataa kirjettä, joissa oli selvästi sama lähettäjä. Välillä ne olivat käsinkirjoitettuja ja välillä niissä oli leikelty lehdistä valmiita sanoja. Jossain sanottiin, että jos asiat eivät muutu, pitää saada muutos. En kokenut sitä uhkailuna, mutta säilytin kuitenkin kirjeet, jos asiaa olisi pitänyt viedä eteenpäin.
Arvokisat kirvoittavat eniten palautetta, koska katsojaluvut ovat isoja ja lyhyessä ajassa tulee oltua paljon äänessä. Kisarupeaman aikana en käy palautetta läpi, vaan keskityn silloin työhön. 30 vuodessa nahka on sen verran paksuuntunut, että palaute ei kauheasti kiusaa. Ymmärrän kaiken työn sisältöä, osaamista tai vaikka äänen miellyttävyyttä koskevan palautteen, mutta kun mennään persoonaan, onhan se aika alatyylistä."
Saari luottaa Twitter-keskusteluun
Oskari Saari lopetti varsinaisen katsojapalautteen lukemisen vuonna 2004. TIMO KUNNARI
"Lopetin varsinaisen katsojapalautteen lukemisen vuonna 2004 - samana vuonna muuten, kun aloitin F1-selostajana. En koe, että se palvelee työtäni, ja joku yksittäinen rujo palaute voi jäädä painamaan.
Joskus aikaa sitten joku nainen lähetti kovin rohkeansävyisiä viestejä kaikille MTV:n ruudussa näkyvälle jengille. Käsittääkseni hän ei saanut vastakaikua.
Twitterissä käydään keskimäärin aika asiallista keskustelua. Se ei ole henkilöön käyvää tai haistattelua, ja siellä pystyy käymään vuoropuhelua. Juuri yksi minulle tuntematon kaveri kertoi, että selostuksessani ei ollut tarpeeksi hehkua ja intoa. Kysyin tarkennusta ja sain perustellun vastauksen takaisin.
Pyrin vastaamaan jokaiseen Twitter- ja sähköpostipalautteeseen. Jos palaute tulee omalla nimellä ja naamalla, se on ihan makeaa ja siitä voi oppia."
Kaj Kunnas: Tappouhkauksia tippuu